Principalul eveniment al zilei de miercuri a fost cel reprezentat de anunțarea ratei inflației din februarie.
După ce anul trecut a fost încheiat cu o creștere a prețurilor de 6,61%, începutul lui 2024 a adus un salt consistent la 7,41%, indus de noile taxe și impozite introduse de guvern. În februarie, prețurile și-au încetinit creșterea la 7,23%, tendință care a fost previzionată în ultimul Raport al BNR asupra inflației. Conform băncii centrale, anul acesta ar urma să se încheie cu o inflație de 4,7% iar cel viitor la 3,5%, care reprezintă marginea superioară a țintei oficiale de inflației (2,5%±1 pp).
Aceste date nu au influențat evoluția euro față de leu. Mai importantă a fost ușoara revenire a aversiunii față de risc care a depreciat monedele de la marginea zonei euro.
Cursul monedei unice a crescut, după șase ședințe consecutive de scădere, de la 4,9665 lei, minim al ultimelor patru luni și jumătate, la 4,9675 lei, iar transferurile se efectuau în culoarul 4,965 – 4,969 lei.
În condițiile în care inflația din România rămâne una dintre cele mai ridicate din Uniunea europeană, piața monetară a fost lipsită din nou de tranzacții, iar indicii ROBOR se mențin la valori comparabile cu cele de la jumătatea lui 2022.
La jumătatea săptămânii, indicele ROBOR la trei luni, în funcţie de care sunt calculate dobânzile la majoritatea creditelor în lei contractate înainte de mai 2019, a stagnat la 6,08%, nivel stabilit la jumătatea lunii februarie, față de 6,21% la începutul anului, după ce 2023 debutase la 7,56%. Indicele la 6 luni, folosit la calcularea ratelor la creditele ipotecare, s-a consolidat la 6,11%, cel mai mic nivel începând cu 31 mai 2022, iar cel la 12 luni s-a oprit la 6,12%, valoare apropiată de cea din 22 mai 2022.
Scăderea producției industriale din zona euro în ianuarie, față de perioada similară din 2023, a depreciat ușor euro, la 1,0920 – 1,0946 dolari, astfel că media monedei americane a crescut de la 4,5427 la 4,5440 lei.
Deprecierea francului elvețian față de euro a coborât media acestuia la 5,1739 lei. Lira sterlină a scăzut marginal la 5,8116 lei.
Marcările de profit au coborât cotațiile metalului galben la 2.157 – 2.164 dolari/uncie, ceea ce a depreciat prețul gramului de aur la 316,0494 lei. La începutul acestei săptămâni, gramul a atins un maxim istoric de 317,9323 lei.
Bitcoin a atins un nou record de 73.657 dolari. Ethereum nu a profitat de această evoluție și se tranzacționa în culoarul 3.970 – 4.082 dolari, după ce a atins luni un vârf de 4.093 dolari.
Sunt folosite date și informații disponibile până la ora 14:00